Broj: 711-I-312-M-40/23-02-19

Zagreb, 14. veljače 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Aleksandre Jozić-Ileković, Tatijane Vučetić i Tončice Božić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI**), na zahtjev obveznice Nataše Tramišak, zastupnice u Hrvatskom saboru,** za davanjem mišljenja Povjerenstva, na 204. sjednici održanoj dana 14. veljače 2023.g. daje sljedeće

**MIŠLJENJE**

1. **Na temelju članka 17. stavka 2. ZSSI-a, obveznica Nataša Tramišak, može uz profesionalno obnašanje dužnosti zastupnice u Hrvatskom saboru povremeno obavljati edukacijsku djelatnost na Ekonomskom fakultetu u Osijeku, a po potrebi i na drugom fakultetu ili učilištu te poslove informiranja tijela javne uprave za potrebe Osječko-baranjske županije oko Europskih strukturnih i investicijskih fondova.**
2. **Ukoliko bi iz sadržaja, načina i kontinuiteta obavljanja poslova iz točke I. izreke proizlazilo da je riječ o obavljanju drugih poslova u smislu redovitog i stalnog zanimanja, tada obveznica Nataša Tramišak, sukladno članku 3. i članku 4. Zakona o pravima i dužnostima zastupnika u Hrvatskom saboru, ne bi mogla primati punu plaću za obnašanje dužnosti zastupnice u Hrvatskom saboru, već samo razliku plaće, ako bi plaća koju bi ostvarivala obavljajući edukacijsku djelatnost i poslove informiranja bila manja.**
3. **Na temelju članka 17. stavka 4. ZSSI-a, obveznica Nataša Tramišak dužna je u imovinsku karticu Povjerenstvu prijaviti primitke stečene od obavljanja poslova iz točke I. i II. izreke.**

Obrazloženje

Zahtjev za davanjem mišljenja Povjerenstva podnijela je Nataša Tramišak, zastupnica u Hrvatskom saboru. U knjigama ulazne pošte Povjerenstva zahtjev je zaprimljen 07. veljače 2023. pod poslovnim brojem 711-U-2797-M-40/23-01-4, povodom kojeg se vodi predmet broj M-40/23.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru obveznici smislu odredbi ZSSI-a te je stoga Nataša Tramišak povodom obnašanja dužnosti zastupnice u Hrvatskom saboru obvezna postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu za mišljenjem navodi da je dana 11. siječnja 2023. g. razriješena s dužnosti ministrice u Vladi Republike Hrvatske te da joj je dana 20.siječnja 2023.g. aktiviran mandat zastupnice u Hrvatskom saboru. Nadalje, obveznica je postavila upit vezano za obavljanje edukacijske djelatnosti na Sveučilištu Josipa Jurja Strossmayera u Osijeku, Ekonomski fakultet u Osijeku, a po potrebi i drugih fakulteta ili učilišta, kao i djelatnosti informiranja tijela javne uprave za potrebe Osječko-baranjske županije oko Europskih strukturnih i investicijskih fondova te mogućnosti za Republiku Hrvatsku u novom programskom razdoblju 2021.-2027., kao i dopuštenosti sklapanja autorskih ili ugovora o djelu za navedene aktivnosti.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 3. ZSSI-a propisano je da prethodno odobrenje Povjerenstva iz članka 17. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 17. stavkom 4. ZSSI-a propisano je da su dužnosnici obvezni prijaviti Povjerenstvu primitke iz članka 13. stavka 2. i stavka 3. ZSSI-a.

Člankom 3. Zakona o pravima i dužnostima zastupnika u Hrvatskom saboru („Narodne novine“ broj 55/00., 107/01., 86/09., 91/10., 49/11., 12/12., 102/14 i 44/17) propisano je da zastupnik na osnovi obnašanja zastupničke dužnosti uz prava i obveze utvrđene posebnim propisima ima, između ostalog, pravo na plaću, odnosnu razliku plaće ako je plaća koju zastupnik ostvaruje po drugoj osnovi manja.

Člankom 4. Zakona o pravima i dužnostima zastupnika u Hrvatskom saboru propisano je da zastupnik ima pravo na plaću koja se utvrđuje prema odredbama Zakona o obvezama i pravima državnih dužnosnika, a ukoliko ne ostvaruje plaću na temelju obnašanja zastupničke dužnosti ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, ako je plaća koju ostvaruje po drugoj osnovi manja.

Sukladno članku 17. stavku 2. ZSSI-a, obveznica Nataša Tramišak može istovremeno uz obnašanje dužnosti zastupnice u Hrvatskom saboru povremeno obavljati edukativne djelatnosti na Ekonomskom fakultetu Sveučilišta u Osijeku, a po potrebi i na drugom fakultetu ili učilištu, kao i poslove informiranja tijela javne uprave za potrebe Osječko-baranjske županije oko Europskih strukturnih i investicijskih fondova.. U tom slučaju može primati punu plaću kao zastupnica u Hrvatskom saboru i dodatnu naknadu za povremeno obavljanje poslova na Ekonomskom fakultetu Sveučilišta u Osijeku i poslova informiranja tijela javne uprave za potrebe Osječko-baranjske županije oko Europskih strukturnih i investicijskih fondova i mogućnosti za Hrvatsku u novom programskom razdoblju 2021.-2027.

Ukoliko bi iz konkretnih okolnosti proizlazilo da obveznica poslove obavlja u smislu redovitog i stalnog zanimanja, u tom bi slučaju obveznica za obavljanje dužnosti zastupnice u Hrvatskom saboru mogla ostvarivati samo pravo na razliku plaće u smislu odredbi članka 3. i 4. Zakona o pravima i dužnostima zastupnika u Hrvatskom saboru, i to ukoliko bi plaća koju bi ostvarivala na Ekonomskom fakultetu Sveučilišta u Osijeku i od poslova informiranja tijela javne uprave za potrebe Osječko-baranjske županije, bila manja od plaće na koju bi obveznica imala pravo povodom obnašanja dužnosti zastupnice u Hrvatskom saboru.

Naime, Povjerenstvo tumači da iako je člankom 17. stavkom 3. ZSSI-a propisano kako obveznici koji profesionalno obnašaju javnu dužnost mogu uz naknadu ili radi radi ostvarivanja prihoda obavljati druge poslove u smislu redovitog i stalnog zanimanja koji se odnose na obavljanje edukacijske djelatnosti, a za što nije potrebno prethodno odobrenje Povjerenstva, u ovom slučaju, ukoliko se edukacijska djelatnost obavlja u smislu stalnog i redovitog zanimanja u odnosu na primanje plaće mjerodavno pravo predstavljaju odredbe Zakona o pravima i dužnostima zastupnika u Hrvatskom saboru, koje Povjerenstvo u ovom slučaju tumači kao lex specialis, stoga sukladno odredbama članka 3. i članka 4. Zakona o pravima i dužnostima zastupnika u Hrvatskom saboru, bez obzira što se radi o edukacijskoj djelatnosti,obveznica Nataša Tramišak ne bi mogla primati punu plaću i za obnašanje dužnosti zastupnice u Hrvatskom sabora i za obavljanje edukacijske djelatnosti te obavljanje poslova informiranja, već bi imala pravo na razliku plaće ako je plaća na koju ima pravo kao zastupnica u Hrvatskom saboru veća od plaće koju bi ostvarivala obavljajući edukacijsku djelatnost na Ekonomskom fakultetu Sveučilišta u Osijeku i poslove informiranja tijela javne uprave za potrebe Osječko-baranjske županije oko Europskih strukturnih i investicijskih fondova i mogućnosti za Hrvatsku u novom programskom razdoblju 2021.-2027.

Slijedom navedenog, obveznica Nataša Tramišak može istovremeno obnašati dužnost zastupnice u Hrvatskom saboru i obavljati redovito i stalno zanimanje na Ekonomskom fakultetu Sveučilišta u Osijeku, a po potrebi i na drugom fakultetu ili učilištu i poslove informiranja tijela javne uprave pri čemu se u odnosu na pravo na plaću, kao lex specialis primjenjuju odredbe Zakona o pravima i dužnostima zastupnika u Hrvatskom saboru.

S obzirom da je člankom 17. stavkom 4. ZSSI-a propisano da su obveznici obvezni prijaviti Povjerenstvu primitke koje ostvaruju pored plaće ili naknade za obnašanje javne dužnosti, Povjerenstvo ukazuje obveznici da je obvezna prijaviti Povjerenstvu primitke koje će ostvarivati bilo obavljanjem povremenih poslova na Ekonomskom fakultetu u Osijeku i poslova informiranja tijela javne uprave, bilo obavljanjem navedenih poslova u smislu redovitog i stalnog zanimanja.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Obveznica Nataša Tramišak, elektronička dostava
2. Objava na internetskoj stranici Povjerenstva
3. Pismohrana